בבית משפט השלום 						ת.א. 20407-10-19
בהרצליה							בפני כב' השופט עמיעד רט


כתב תביעה מתוקן

התובע:		רמי אנאקי ת.ז. 57843021
			
ע"י עו"ד אריאל פרייברג (מ.ר. 62254) ואח'
		מרחוב אבא הלל 7, רמת גן
		טל':  03-7412358, פקס:  077-3180983


– נ ג ד –

הנתבעות:	1. חצר המלכה אירועים, ח.פ. 51-2810839
			
2. הראל, חברה לביטוח בע"מ
                               באמצעות ב"כ משרד עו"ד הישראלי רוטשטיין
			מרחוב תובל 22, רמת גן
			טל': 03-5757793;פקס: 03-5757794

	

מהות התביעה: 	נזיקין – נזקי גוף
		
סכום התביעה:	אינו ניתן להערכה.



1. הנתבעת 1 הינה חברה הרשומה כחוק בישראל, ובכל הזמנים הרלבנטיים לתביעה זו היתה הבעלים ו/או מחזיקת ו/או מפעילת אולם האירועים "חצר המלכה" (להלן: "האולם") ומעבידתו של התובע. 

2. הנתבעת 2 הינה חברת ביטוח הפועלת כחוק בישראל ובכל הזמנים הרלבנטיים לתביעה זו ביטחה את הנתבעת 1 בביטוח אחריות כמשמעו בחוק חוזה ביטוח.  


התאונה הראשונה:

3. התובע, יליד 2.10.1962, עבד באולם בכל הזמנים הרלבנטיים לתביעה זו.

4. בתאריך 6.10.16, בשעה 24:00 או בסמוך לכך, במהלך עבודתו, נדרש התובע להזיז את השולחנות ולנקות, עת הזיז התובע את אחד השולחנות הרגיש התובע כאב עז בגב  (להלן: "התאונה הראשונה").

רצ"ב תמונת השולחן, מסומנת "א'" ומהווה חלק בלתי נפרד מכתב התביעה.

התאונה השניה:

5. בתאריך 19.6.18, בשעה 02:15 או בסמוך לכך, במהלך עבודתו, הלך התובע לאחד האגפים ועת פתח את דלת האולם נפלה הדלת ופגעה בתובע (להלן:"התאונה השניה").

רצ"ב תמונת הדלת, מסומנת "ב'" ומהווה חלק בלתי נפרד מכתב התביעה.

6. התובע יטען, כי אינו יודע ולא יכול היה לדעת מה היו הסיבות המדויקות שגרמו לתאונות, כי התאונות נגרמו מחפצים שהיו בשליטתה המלאה של הנתבעת 1, וכי עצם אירועי התאונות מתיישב עם מסקנה של התרשלות מצד הנתבעת 1 יותר מאשר עם מסקנה הפוכה, ועל כן, על הנתבעות הנטל להוכיח, כי לא באשמה של הנתבעת 1 אירעה התאונה. 

7. הנתבעת 1  לא דיווחה על התאונות לאגף הפיקוח על העבודה במשרד התעשייה, המסחר והתעסוקה, וגם מסיבה זו עובר אליה הנטל להוכיח, כי לא באשמה אירעו התאונות.

8. לחילופין, יטען התובע, כי התאונות אירעו עקב התרשלותה של הנתבעת 1 ו/או הפרת חובות חקוקות אשר באו לידי ביטוי, בין היתר, במעשים ו/או במחדלים הבאים:


1. הנהיגה שיטת עבודה לקויה, מסוכנת ולא בטיחותית.

2. לא סיפקה לתובע אמצעים הולמים לביצוע עבודתו, לרבות אמצעים לניקוי ו/או להזזת השולחנות.

3. לא הדריכה את התובע כראוי לגבי אופן ביצוע עבודתו.

4. לא העמידה לרשותו של התובע עזרה בביצוע עבודות הניקיון והזזת השולחנות.

5. התעלמה מהסיכון הבריאותי הכרוך בביצוע העבודה ללא אמצעי הרמה וניקוי מתאימים והולמים את המקום.

6. לא הזהירה את התובע מפני הסיכונים הרלבנטיים.   

7.  היפרה את חובתה לספק לתובע מקום עבודה בטוח.

8. נהגה בחוסר זהירות ו/או באי אכפתיות.

9. לא פעלה כפי שמעביד סביר וזהיר היה פועל בנסיבות דומות.

10. היפרה חובותיה החקוקות בתקנות 2, 3, 4, 7, 10א לתקנות ארגון הפיקוח על העבודה (מסירת מידע והדרכת עובדים) התשנ"ט – 1999.


9. לאחר התאונה הראשונה טופל התובע בבית החולים קפלן, שם אובחנה חבלה לעמ"ש ולאחר קבלת טיפול רפואי ראשוני שוחרר התובע לביתו בהמלצה לנטילת משככי כאבים, הליכה ודריכה לפי יכולת, המשך מעקב רפואי ומנוחה.

רצ"ב סיכום אשפוז, מסומן "1 – 6" ומהווה חלק בלתי נפרד מכתב התביעה.

10. נוכח כאבים והגבלה בתנועות עמוד השדרה המותני, כמו גם, הקרנת הכאבים לרגל שמאל, פנה התובע לבית החולים קפלן, הומלץ לו על ביצוע בדיקת הדמיה, ניתנו לו טיפולים לשיכוך הכאב, בהמלצה להמשך מעקב רפואי ומנוחה ממושכת.

רצ"ב תעודות רפואיות, מסומנות "7– 12" ומהוות חלק בלתי נפרד מכתב התביעה.
 
11. בדיקת הדמיה אשר בוצעה לתובע וכוונה לעמוד השדרה הדגימה פריצת דיסק פאראמדיאני משמאל עם היצרות מרכזית ללא מחיקת השומן האפידורלי והיצרות פורמינלית ניכרת משמאל. נוכח הממצא, ההגבלות בתנועה והכאבים העזים הופנה התובע למרפאת כאב לצורך קבלת זריקות לשיכוך הכאב. כן, הומלץ לו על המשך מעקב רפואי ומנוחה ממושכת 

רצ"ב תעודות רפואיות, מסומנות "13 - 21" ומהוות חלק בלתי נפרד מכתב התביעה.

12. נוכח מצבו הוחלט להפנות את התובע לביצוע בדיקת MRI אשר הדגימה בלט דיסק דיפוזי, דיסק פרוץ אינטרה פורמינלי ואקסטרה פורמינלי משמאל עם היצרות ולחץ על השורש בגובה 4L-3L. ובלטי דיסק עם היצרות בגבהים 5L-4L, 1S-5L. התובע המשיך במעקב הרפואי והומלץ לו על נטילת טיפול תרופתי נרקוטי והיתכנות לצורך התערבות כירורגית.

רצ"ב תעודות רפואיות, מסומנות "22 - 30"  ומהוות חלק בלתי נפרד מכתב התביעה.

13. לאחר התאונה השניה פנה התובע לקבלת טיפול רפואי בקופת החולים, שם אובחנו כאבים והגבלה בתנועות כתף ימין והוא הופנה לביצוע בדיקת הדמיה, נטילת משככי כאבים, ביצוע טיפולי פיזיותרפיה ומנוחה. 

רצ"ב תעודות רפואיות, מסומנות "34 – 38" ומהוות חלק בלתי נפרד מכתב התביעה.

14. בדיקת הדמיה שבוצעה לתובע וכוונה לכתף ימין הדגימה תת דיסלוקציה של גיד הביצפס הארוך, קרע חלקי טרי בגודל 0.7 ס"מ בגיד הסובסקפולריס וקרע חלקי טרי בגודל 0.9 ס"מ בגיד הסופראספינטוס. 

רצ"ב תעודות רפואיות מסומנות "39 – 42" ומהוות חלק בלתי נפרד מכתב התביעה.

15. התובע המשיך במעקב הרפואי במסגרת קופת החולים, הופנה לביצוע טיפולי פיזיותרפיה, נטילת טיפול רפואי לשיכוך כאב, המשך מעקב רפואי ומנוחה ממושכת.

רצ"ב תעודות רפואיות, מסומנות "43 – 48" ומהוות חלק בלתי נפרד מכתב התביעה.

16. ד"ר תומר קרבאל, מומחה בכירורגיה אורתופדית, אשר בדק את התובע קבע את נכותו הצמיתה כדלקמן:

· 15%  לגב תחתון לפי 37(7)א ב חלקי
· 5% לירידת תחושה- נויריטיס ברגל שמאל לפי 29(6) ב חלקי
· 15% לכתף ימין לפי 41(4)ב

רצ"ב חוות דעת ד"ר קרבאל, מסומנת "49 - 51" ומהווה חלק בלתי נפרד מכתב התביעה.

17. לאחר התאונות ותוצאותיהן התקשה התובע בביצוע עבודתו, נזקק להפוגות ממושכות במהלכן ונגרמו לו הפסדי שכר.

18. מאז התאונות מוגבל התובע בביצוע פעולות יומיומיות שונות, נזקק לעזרת הזולת וימשיך להיזקק לה גם בעתיד. 

19. עקב מגבלותיו הנובעות מהתאונה נזקק התובע לשימוש מוגבר במוניות ולהסעות מיוחדות ויזקק לכך גם בעתיד.

20. להלן פירוט נזקי התובע:

1. נזק מיוחד:

(1) הפסדי השתכרות בעבר –                                                          165,000 ₪

(2) עזרת הזולת בעבר – 				                                 32,000 ₪ 

(3) הוצאות רפואיות ונסיעות לטיפולים בעבר –    	                       6,500 ₪	         			        	              
(4) הסעות מיוחדות ושימוש מוגבר במוניות בעבר –                         18,000 ₪ 

2. נזק כללי:

כב' בית המשפט מתבקש לפסוק לתובע פיצוי הולם בגין נזקיו, בין היתר, בראשי הנזק הבאים:

(1) הפסדי השתכרות בעתיד, על-פי מידת מוגבלותו התפקודית של התובע, או, לחילופין, בהתאם לשיעור נכותו הפיזיולוגית, לרבות הפסדים בתקופת הפנסיה.

(2) עזרת הזולת בעתיד.

(3) הוצאות רפואיות ונסיעות לטיפולים בעתיד.

(4) שימוש מוגבר במוניות בעתיד.

(5) פיצוי בגין נזקיו הלא ממוניים של התובע.

21. הנתבעת 1 חייבת לפצות את התובע בגין אחריותה כמפורט לעיל.

22. הנתבעת 2 חייבת לפצות את התובע בהיותה מבטחת הנתבעת 1 בביטוח אחריות במועד התאונות.

23. כל הטענות בכתב תביעה זה נטענות במצטבר או לחילופין, הכל לפי תכנן והקשרן. 

24. לבית משפט נכבד זה הסמכות לדון בתביעה על פי מהותה, ערכה ומקום ניהול עסקי הנתבעות.

אשר על כן, מתבקש כב' ביהמ"ש להזמין את הנתבעות לדין, ולחייבן, ביחד ולחוד, לפצות את התובע כמפורט לעיל, בצירוף ריבית חוקית מירבית והפרשי הצמדה מלאים מיום הגשת התביעה ועד לתשלום בפועל, ולרבות הוצאות המשפט, שכ"ט עו"ד ומע"מ.

																	                            ________________
								                  אריאל פרייברג, עו"ד
						 		                         ב"כ התובע

